ToekomsVenster: Kry die duiwel jou soms onder? | Maroela Media
Net daarna het die Gees Hom weggevat die woestyn in, waar Hy veertig dae lank gebly het en deur die Satan versoek is. Jesus was daar saam met die wilde diere, en die engele het Hom versorg. – Markus 1:12-13
Gelei deur die Heilige Gees word Jesus die woestyn ingelei. Die ander Evangelies berig breedvoerig oor die tergende gebeure daar. In skaamtelose arrogansie word die Seun van die mens, die sondelose Seun van God, aan die venyn en vernederende aansprake van die duiwel onderwerp. Die woestyn is die woonplek van die duiwel en sy demone. Soos later, triomfantelik, demonstreer Hy hier al wat die toekoms van die demoniese magte inhou.
Met die Woord gewapen, spreek die vleesgeworde Woord woorde van teregwysing en wysheid. Dit staan geskryf. Dis opmerklik dat die satan die Woord aanhaal. Dit onderstreep sy arrogansie en voortvarendheid net meer. Sy aanspraak op die koninkryke van die wêreld is vergesog en aanmatigend. Die aarde behoort aan die Here en die volheid daarvan. Aan Hom behoort die koninkryk en die krag en die heerlikheid tot in alle ewigheid.
Jesus loop die woestyn in sonder dat die wilde diere Hom skade berokken. Hulle herken hul Skepper in hul midde. Die engele versorg Hom. Hy is oorwinnaar oor die bose en demonstreer dit grafies deur die oop graf.